送詹仲通縣尉
作者：華岳
朝代：宋

paragraphs: 秋郊送行色，執別臨清流。
風神掣回柳，故故牽衣裘。
吟螿附草際，催客登蘭舟。
問客何所之，駕言京闕遊。
愚聞京闕間，多難三春秋。
閫外炙魚肉，闕內羅羊頭。
鼎却吠堯犬，冠還沐楚猴。
和戎重輸費，廊廟有隠憂。
賑荒少儲蓄，郡國無良謀。
飛蝗蔽日月，兆龜拆田疇。
君以經濟材，抱負衝斗牛。
家傳醫國秘，殊不諸子儔。
有用即隆平，豈特爲東周。
願君攄緒餘，咳唾開冕旒。
管領一世雄，克復歸神州。
賤子忝知遇，脫網將從游。
相隨上凌煙，也勝登瀛洲。
作詩告于君，君其許之不。